kardosdrur/scandi-wiki huggingface dataset:
Erna Solberg

Erna Solberg (født 24. februar 1961 i Bergen) er en norsk politiker, der var Norges statsminister fra 2013 til 2021. Hun har siden 2004 været leder for partiet Høyre og været medlem af Stortinget valgt i Hordaland siden 1989. Solberg var kommunal- og regionalminister i Regeringen Bondevik II fra 2001 til 2005.

Hun er uddannet cand.mag. i sociologi, statskundskab, statistik og nationaløkonomi ved Universitetet i Bergen fra 1986.

Hendes politiske karriere begyndte som medlem af kommunalbestyrelsen i Bergen 1979-1983 og igen 1987-1989; i sidste periode som medlem af byens regering. Hun var desuden formand for de lokale afdelinger af Unge Høyre og Høyre. Fra 1994 til 1998 var hun formand for Høyres Kvinneforum. Hun blev valgt til Stortinget for Hordaland i 1989 og er siden genvalgt. Hun var kommune- og regionalminister i Kjell Magne Bondeviks sidste regering fra 2001 til 2005.

I 2005 blev hun udnævnt til kommandør af St. Olavs Orden.

Hun er gift med Sindre Finnes, som er fagchef i organisationen, Norsk Industri. I september 2023 blev hendes mand beskyldt for at have foretaget lyssky aktiehandler, mens Solberg var statsminister.

Referencer

Eksterne henvisninger 

Norges statsministre
Høyres ledere
Stortingsrepræsentanter fra Høyre
Kommunalministre fra Norge
Kommandører af Sankt Olavs Orden
Kvindelige regeringschefer
Alumni fra Universitetet i Bergen
Christine Gaski

Christine Gaski (født 1981) er en norsk skuespiller.

Gaski blev uddannet fra Skuespillerskolen ved Odense Teater i 2008 og har medvirket i flere opsætninger her, bl.a. Et Juleeventyr (2006), Der hvor flyene styrter (2007), Fest i Lønneberg og Trold kan tæmmes (2009).

I 2009 debuterede hun som tv-skuespiller i Store Drømme.

Eksterne henvisninger 
 

Skuespillere fra Norge
Mogens Jensen (flertydig)

Mogens Jensen er navn på flere personer:
 Mogens Jensen (født 1963) – dansk politiker og minister fra Socialdemokraterne
 Mogens Jensen (roer) (født 1937) – dansk olympisk roer
 Mogens Jensen (bjergbestiger) (født 1972) – dansk bjergbestiger med astma
 Mogens Mølgaard Jensen – dansk erhvervsleder fra bl.a. Canon og AmoTA BV
Det Danske Drengekor

Det Danske Drengekor blev stiftet i 1943 af Jørgen Bremholm under navnet Parkdrengekoret. I 1972 fik koret sit nuværende navn. Prins Joachim er protektor for Det Danske Drengekor.

Koret indspillede i 1993, sammen med Thomas Eje, Trio Rococo, Niels-Henning Ørsted Pedersen, Niels Lan Doky og Alex Riel, cd'en Sangen er et eventyr med musik af Frederik Magle og sangtekster af Mimi Heinrich over H.C. Andersens eventyr.

Noter

Eksterne henvisninger 
 Det Danske Drengekors hjemmeside 

Drengekor
Musikgrupper fra 1943
Frederik Hegel

Frederik Jacob Deichmann Hegel (født 1. august 1880 i Ordrup, død 17. februar 1961 på Sankt Lukas Stiftelsen i Hellerup) var en dansk direktør og forlægger.

Han var søn af forlagsboghandler, etatsråd Jacob Hegel og hustru Julie f. Bagge. Han blev uddannet på Skt. Andreas Kollegiet i Ordrup og på den Brockske Handelshøjskole. Han var honorær attaché un­der Udenrigsministeriet og fra 1912 direktør i A/S Gyldendalske Boghandel, næst­formand i bestyrelsen og medlem af delegationen for samme.

Hegel var tredje generation i det store bogforlag, der også dominerede det norske bogmarked. Det var grundlagt af hans bedstefar, der døde 1887. Hans far, Jacob Hegel bragte forlaget til et højdepunkt, inden han i 1912 overgav den store bogkoncern til sønnen.

Frederik Hegel købte Edvard Brandes' villa i Skjoldsgade 8 på Østerbro. Samme år, som Hegel flyttede ind i Skjoldsgade, 1933, engagerede han Gyldendal i et meget ambitiøst og bekosteligt projekt. Hegels idé var inspireret af hans svenske kollega, Albert Bonnier i Stockholm, der havde oplevet en stor økonomisk gevinst ved at drive et bladhus som parallel til forlaget. Hegel købte et etableret københavnsk bladhus, De Ferslewske Blade, og begyndte udgivelsen af et dagblad, Dagens Nyheder, der skulle etablere Gyldendal på mediemarkedet ligesom Bonnierkoncernen med Dagens Nyheter. 

Hegels eksperiment mislykkedes imidlertid. Det nye dagblad slog ikke an, redaktørerne var uenige om linjen, og værst af alt: Abonnenterne udeblev. Trods heftige advarsler fra forlagets bestyrelse, lod Frederik Hegel eksperimentet køre for længe. I 1936 måtte Dagens Nyheder sælges med et tab på mange millioner, hvilket var en medvirkende årsag til, Hegel i 1939 gik af som Gyldendals direktør og gik på pension i en alder af kun 59 år.

Samme år blev han skilt fra sin hustru gennem mange år og giftede sig med den 28-årige Grete Jørgensen, manicuredame i Illum. Tre år senere flyttede han fra Skjoldsgade til en lejlighed i Ribegade i samme bydel. I 1946 udgav Hegel, der livet igennem havde været en levemand og københavnsk dandy, sine erindringer i to bind.

Han var medlem af bestyrelsen for Kongelig Dansk Yachtklub, medlem af St James's Club i London, medlem af bestyrelsen for Dansk-Engelsk Selskab og æresmedlem af Københavns Golf Klub. Han var Ridder af Dannebrog (1920) og modtog flere udenlandske ordener. Hans interesse for engelsk kultur slog igennem i det træbeklædte sommerhus, "Hegels landsted", som han lod arkitekten Henning Hansen tegne i Springforbi omkring 1. verdenskrig. Huset er i dag fredet og har undgået nedrivning (jf. Springforbiplanen).

Frederik Hegel er begravet på Ordrup Kirkegård.

Kilder 
 Kraks Blå Bog 1949 og 1957
 Frederik Hegel, Erindringer, bd. 1-2, Gyldendal 1946.

Forlæggere fra Danmark
Riddere af Dannebrog
Personer i Kraks Blå Bog (afdøde)
Personer i Dansk Biografisk Leksikon
Personer fra Ordrup
Danskere i 1900-tallet
Selvbiografer fra Danmark
Dansksprogede forfattere fra Danmark
Personer med tilknytning til Gyldendal
Lego Star Wars: The Quest for R2-D2

Lego Star Wars: The Quest for R2-D2 (2009) er en officiel, computeranimeret Star Wars-kortfilm instrueret af Peder Pedersen og produceret af det danske firma M2Film for Lego og Cartoon Network i samarbejde med Lucasfilm. Det var den første officielle, danskproducerede Star Wars-film!

Den blev produceret i anledning af tiårsjubilæet for LEGO Star Wars, som opfølger til samme instruktørs kortfilm Lego Indiana Jones and the Raiders of the Lost Brick (2008), og havde verdenspremiere på den amerikanske tv-kanal Cartoon Network den 27. august 2009. Handlingen, hvor R2-D2 bliver borte under en dramatisk flugt, følger personerne fra tv-serien Star Wars: The Clone Wars (2008).

Lego Star Wars: The Quest for R2-D2 blev efterfulgt af LEGO Star Wars: Bombad Bounty (2010).

Eksterne henvisninger 
 Lego Star Wars: The Quest for R2-D2 på YouTube.
 M2Film officiel hjemmeside
 Legos pressemeddelelse 
 Cartoon Network hjemmeside
 Gimmick Vfx officiel hjemmeside  (lighting/rendering/vfx)
 AnimationInvasion officiel hjemmeside  (animation)

Kilder 

Danske film fra 2009
Computeranimationsfilm
Komediefilm fra Danmark
Star Wars
Star Wars: The Quest for R2-D2
Science fiction-film fra Danmark
Engelsksprogede film
Paul Berth

Paul Ludvig Laurits Berth (født 7. april 1890 i København, død 9. november 1969 i Gentofte) var en dansk fodboldspiller.

I sin klubkarriere spillede Berth halfback i Birkerød Kostskole og Akademisk Boldklub (1908-1923), og han vandt det danske mesterskab med AB i 1919 og 1921.

Berth debuterede på landsholdet i en venskabskamp mod England 1911 på QPRs hjemmebane Park Royal i London. Året efter vandt han sølvmedalje med Danmark ved OL 1912 i Stockholm. Han deltog også som reserve ved OL 1920 i Antwerpen. Han var en af 1910'ernes mest markante spillere i Danmark. I en periode var han indehaver af landskampsrekorden, og han var den tredje spiller, der opnåede 25 kampsjubilæum på det danske landshold. Han spillede sin sidste landskamp mod Holland i Amsterdam 1922 og nåede 26 landskampe, heraf 14 som anfører, og scorede et mål; det skete i en venskabskamp mod Norge i 1917.

Paul Berth var guldsmed. Han overtog faderen, Laurits Berths, juveler- og guldsmedefirma i København efter dennes død i 1917.

Eksterne henvisninger 

Fodboldspillere fra Danmark
Fodboldlandsholdsspillere fra Danmark
Fodboldspillere fra Akademisk Boldklub
Guldsmede fra Danmark
Olympiske sølvmedaljevindere fra Danmark
Personer fra København
Deltagere for Danmark ved sommer-OL 1912
Edvin Frigast Larsen

Edvin Frigast Larsen (født 20. december 1899 i København, død 25. november 1962) var en dansk fodboldspiller.

I sin klubkarriere var Frigast Larsen målmand i Akademisk Boldklub i perioden 1917-1934, og han vandt det danske mesterskab med klubben i 1919 og 1921.

Frigast Larsen spillede 22 A-landskampe mellem 1921 og 1929.

Eksterne henvisninger 
 

Fodboldspillere fra Danmark
Fodboldlandsholdsspillere fra Danmark
Fodboldspillere fra Akademisk Boldklub
Personer fra København
Gregers Daa

Gregers Valdemarsen Daa (8. november 1658 – 20. december 1712) var en dansk officer. Gregers Daa var sidste adelsmand af slægten Daa.
 
Gregers Daa var født 1658 (døbt 23. december). Han var søn af Valdemar Daa til Borreby, blev fændrik i Livregimentet til Fods (Livgarden) 1677 og deltog med denne afdeling i Skånske Krig. 1679 blev han løjtnant, men ved hærens indskrænkning efter freden sat tilbage som fændrik igen. Heller ikke ved regimentets forstærkning 1683 lykkedes det ham at få fast stilling som løjtnant i afdelingen, da han ikke kunne blive færdig med hvervningen af et kompagni, og han blev nu først ansat ved Fynske Regiment som kaptajn reformé og senere 1684 som kaptajnløjtnant ved Sjællandske Regiment. 

Han deltog 1688 i hvervningen af Biegens Dragonregiment og blev 1689 oberstløjtnant ved dette, da det 1692 blev indlemmet i et korps, som sendtes til Ungarn i kejserlig tjeneste. Efter at han 1695 var blevet oberst og chef for regimentet, kæmpede han endnu en tid imod tyrkerne, indtil han, vistnok samme år, forlod korpset og begav sig til Danmark. Året før må han dog have været i Danmark, da han 1694 blev gift med Jeanne Marie Rüse til Rysensteen, eneste datter af den berømte general Henrik Ruse, friherre til Rysensteen, og enke efter Poul Rantzau til Rodstenseje (død 1675) og efter baron Christian Juel til Rysensteen (død 1691).

I året 1703 købte han Hald gård og gods, byggede her en ny hovedbygning og anlagde på hedejorden en stor have i pragtfuld, fransk stil. Det lader ikke til, at man har haft brug for Daa i den Store Nordiske Krig, før det var gået galt ved Helsingborg; thi først 25. juli 1710 blev han udnævnt til generalmajor i rytteriet, og han fulgte nu året efter hæren til Mecklenburg og Pommern, hvor den kæmpede under Jobst Scholtens kommando. 

20. december 1712 stod slaget ved Gadebusch. Fra dets begyndelse blev der begået så store fejl fra dansk side, at et nederlag var at forudse. Dette udeblev da heller ikke. Daa, der førte rytteriet i anden træfning, gjorde et fortvivlet og forgæves forsøg på at føre dette frem og blev selv dødelig såret af en kanonkugle.

Mange højtstående danske officerer fandt døden i slaget, blandt dem bemærkes særligt den den kække Gregers Daa til Hald. 3 dage før, 17. december, var hans hustru død på Lundbæk efter længere tids sygdom. Daa og hans hustru blev begravet i Viborg Domkirke. Hald Hovedgård gik efter hans død over til slægten Juel-Rysensteen.

Imidlertid havde Gregers Daa uden for ægteskab en søn med Sidsel Lauritsdatter, Gregers Gregersen Daae (1711-1765), fra hvem en nulevende borgerlig slægt nedstammer.

Eksterne Henvisninger, kilder 
 

Gregers
Generalmajorer fra Danmark
Godsejere fra Danmark
Danskere i 1600-tallet
Danskere i 1700-tallet
Personer i Den Store Nordiske Krig fra Danmark-Norge
Faldne danske militærfolk
Related

Related er en amerikansk komedie/drama TV serie der kørte på The WB gennem 2005-2006 sæsonen. Den handler om fire søstres liv – af italiensk herkomst, opvokset i Brooklyn – der bor i New York City.

Serien er skabt af den tidligere Sex and the City forfatter Liz Tuccillo, og produceret af Venner medskaber Marta Kauffman. På trods af megen promotion var seertallene ikke høje nok, og serien blev derfor aflyst efter første sæson.

Den unavngivne tema sang er sunget af The Veronicas, hvis musik ofte blev spillet i afsnittene.

Eksterne henvisninger 
 
Amerikanske tv-serier fra 2000'erne
Tv-programmer fra The WB
Mogens Jensen (bjergbestiger)

Mogens Kjæmpe Jensen (født 5. august 1972 i Løgstrup) er en dansk, foredragsholder, fysisk træner, tidligere bjergbestiger og landsholdstriatlet. Han er uddannet folkeskolelærer fra Skive Seminarium.

Han fik konstateret sygdommen astma i 1988. Lige siden har han villet udforske hvad hans lunger kunne klare af belastninger.

Mount Everest 
2005 var året hvor han første gang forsøgte at bestige Mount Everest, men måtte opgive 350 meter fra toppen på grund af forfrysninger i den ene fod. Forinden havde Mogens Jensen tilbagelagt de 11.500 km fra Danmark til Nepal på cykel, og med løbesko. Da han nåede base camp i 5.100 meters højde, var der gået 100 dage, hvilket ingen andre i verden har præsteret.

I 2006 forsøgte han at blive den første astmatiker i verden der nåede toppen af Mount Everest uden brug af iltmaske. Dette skete i samarbejde med Tv-kanalen Discovery Channel der viste ekspeditionen på Tv ligesom de udgav den på Dvd. Han måtte opgive forsøget i 8.000 meters højde på grund af akut højdesyge.

Den 22. maj 2007 nåede Jensen for første gang de 8.848 meter og toppen af Mount Everest. Dette var dog med brug af kunstig ilt, da hans astma sygdom drillede det sidste stykke vej. Det gode vejr gjorde at ham og hjælperen kunne sidde en halv time på toppen, inden den krævende nedstigning begyndte.

Sammen med bjergbestigeren Sherpa Ang Rita fra Nepal, tog Mogens Jensen i 2009 igen på ekspedition i Himalaya med toppen af Mount Everest som mål. Denne gang skulle det igen være uden ilt og han ville placere FN-flaget og en lamineret kopi af FN's Verdenserklæring om Menneskerettighederne på toppen af jordens højeste bjerg. Dette blev opgivet i 7700 meters højde da Mogens Jensen fik vand i lungerne. Denne ekspedition blev også ramt af en tragisk ulykke da en sherpa omkom.

Referencer

Eksterne henvisninger 

 Mogens Jensens officielle hjemmeside – mogenseverest.dk

Bjergbestigere fra Danmark
Triatleter fra Danmark
Personer fra Viborg
Lærere fra Danmark
Foredragsholdere fra Danmark
Svend Ringsted

Svend Ringsted (født 30. august 1893 i Julianehåb i Grønland, død 16. marts 1975 i Hillerød) var en dansk fodboldspiller.

I sin klubkarriere spillede Ringsted i Akademisk Boldklub i perioden 1911-1923. Han vandt det danske mesterskab med klubben i 1919 og 1921.

Ringsted deltog ved OL 1920 i Antwerpen og nåede i alt fem landskampe. 

Svend Ringsted var søn af kolonibestyrer i Grønland Carl Ringsted, som omkom, da han var på vej hjem til Danmark på et års permission i 1896. Han var om bord på barkskibet Castor, der forsvandt sporløst ved Kap Farvel med hele besætningen på 21 mand og fem passager. Efter dette flyttede familien til Danmark.

Referencer 

Fodboldspillere fra Danmark
Fodboldlandsholdsspillere fra Danmark
Fodboldspillere fra Akademisk Boldklub
Deltagere for Danmark ved sommer-OL 1920
Liv Signe Navarsete

Liv Signe Navarsete (født 23. oktober 1958 i Sogndal) er en norsk politiker, der siden 20. oktober 2009 har været kommunal- og regionalminister i Jens Stoltenbergs anden regering. Fra 2005 til 2009 var hun transport- og kommunikationsminister. Mellem 2008 og 2014 var hun desuden partiformand for Senterpartiet.

Navarsete er uddannet cand.mag. fra Högskolan i Sogn og Fjordane og har siden 1977 været selvstændig erhvervsdrivende med eget landbrug. Hun har desuden arbejdet som salgkonsulent indenfor bl.a. mejeribranchen. Siden 1999 har hun været studerende ved Universitetet i Bergen.

Hun begyndte sin politiske karriere som leder af partiets afdeling i Sogn og Fjordane fra 1998 til 2004. Fra 1999 til 2000 var hun politisk rådgiver i Helse- og Sosialdepartementet. Hun blev 2. næstformand i Senterpartiet i 2001 og sad til 2008. I 2001 blev hun indvalgt i Stortinget og sad her til hun i 2005 blev udnævnt til minister. Da Åslaug Haga trak sig som partileder i 2008 blev hun valgt til ny partiformand i september samme år.

Liv Signe Navarsete har været bestyrelsesmedlem i Gjensidige Nor Forsikring og været bestyrelsesformand for Stiftinga Vestlandsforsking.

Regeringen Jens Stoltenberg II
Kommunalministre fra Norge
Transport- og kommunikationsministre fra Norge
Stortingsrepræsentanter fra Senterpartiet
Torstein Dahle

Torstein Dahle (født 20. februar 1947 i Oslo) er en norsk politiker og økonom, der var formand for partiet Rødt fra dets stiftelse i 2007 og til 2010, hvor han blev efterfulgt af Turid Thomassen. 

Dahle er uddannet civiløkonom fra Norges Handelshøyskole (NNH) i 1970. Han arbejdede efterfølgende som administrationschef hos tektene Aall & Løkeland i Bergen, men blev i 1972 ansat ved NNH, bl.a. som videnskabelig assistent og studiekonsulent. Han var fra 1988 til 1998 lektor ved Skattedirektoratet/Skatteetatskolen i Bergen. Derefter kom han til Facto (Kunnskapssenter for fagorganiserte), og siden 2002 har han været lektor ved Høgskolen i Bergen. 

Siden grundlæggelsen af Rødt i 2007 har han været partiets formand. Tidligere var han formand for Rød Valgallianse (RV), der indgik i Rødt. Han var medstifter af både RV og Arbeidernes kommunistparti, som han dog forlod i 1997.

Eksterne henvisninger 

Personer fra Oslo
Økonomer fra Norge
Politikere fra Rødt
Politikere fra Rød Valgallianse
Politikere der er LGBT-personer
Norges Handelshøyskole

Norges Handelshøyskole (fork. NHH) er en norsk handelshøjskole, der er beliggende i Bergen. 

Siden grundlæggelsen i 1936 har NNH været en af Norges førende institutioner indenfor uddannelse og forskning i økonomi og erhvervsvidenskab. NNH har 2.700 studerende og ca. 400 ansatte, hvoraf 210 er videnskabelige.

Eksterne henvisninger 
 Norges Handelshøyskole

Handelshøyskole
Etableret i 1936
ERASMUS-programmet

ERASMUS-programmet (fork. for European Region Action Scheme for the Mobility of University Students) er et uddannelsesprogram, der har til formål at fremme samarbejdet mellem videregående uddannelsesinstitutioner i EU's medlemslande. Dog deltager Norge, Island, Liechtenstein, Schweiz og Tyrkiet også i programmet. Programmet skal gøre det lettere for studerende at tage en del af deres uddannelse i udlandet. 

ERASMUS-programmet er opkaldt efter Erasmus af Rotterdam og blev oprettet i 1987. I 1995 blev det inkorporeret i Sokrates-programmet, hvilket i 2000 blev erstattet af Sokrates II-programmet. Siden 2007 har ERASMUS været en del af Livslang læring-programmet.

I Danmark administreres programmet af CIRIUS.

Den internationale del af programmet hedder ERASMUS Mundus.

Eksterne henvisninger
 Europa-Kommissionens ERASMUS-hjemmeside 

EU-politik
Uddannelse i Europa
Uddannelsesprogrammer

sl:Erasmus Student Network
Hampstead

Hampstead er en del af London i England. Det ligger i Inner London og er en del af Camden.

Det er kendt for sin intellektuelle, kunstneriske, musikalske, velhavende og litterære beboere og for den store, kuperede park Hampstead Heath.

Nogle af de dyreste boliger i London ligger her med store huse til flere millioner £. Det højeste antal millionærer i hele Storbritannien bor her.

I 1965 blev den selvstændige kommune Metropolitan Borough of Hampstead indlemmet i den nydannede Camden Kommune.

Camden
Teleklagenævnet

Teleklagenævnet er en uafhængig klageinstans, der behandler klager over afgørelser truffet af IT- og Telestyrelsen, primært i sager af erhvervsretlig karakter, eksempelvis klager fra teleselskaber vedrørende samtrafikforhold.

Rådet blev nedsat i 2007 som følge af lov om konkurrence- og forbrugerforhold på telemarkedet. Nævnet består af 7 medlemmer, og dets afgørelser kan ikke indbringes for andre administrativ myndigheder, men alene for domstolene. Ministeriet for Videnskab, Teknologi og Udvikling yder sekretariatsbistand for rådet, men ministeren har ingen instruktionsbeføjelser i forbindelse med nævnets behandling og afgørelse af sagerne og det fungerer således reelt uafhængigt af ministeren.

Eksterne henvisninger
 Teleklagenævnets hjemmeside

Etableret i 2007
Danske nævn
Forsvarsforliget 1909

Forsvarsforliget den 18. oktober 1909 betød ændringer af organiseringen af Danmarks militær samt oprettelsen af mange nye anlæg. Forliget udmundede i Hærloven af 1909, allerede vedtaget den 30. september.

Københavns Befæstning, særligt Landbefæstningen, havde været et centrale stridspunkt i kampen mellem Venstre og Højre i anden halvdel af 1800-tallet. Konseilspræsident J.B.S. Estrup førte sin forsvarspolitik igennem via provisoriske finanslove, med krigsminister J.J. Bahnson som den udøvede kraft, indtil forliget i 1894, der stoppede udbygningen af Landbefæstningen. I 1901 blev parlamentarismen indført. Krigsminister V.H.O. Madsen måtte i 1905 gå af sammen med hele Ministeriet Deuntzer, da han skjult havde udbygget Landbefæstningen med de såkaldte fredskrudtmagasiner.

I løbet af 1909 fik forsvarsminister J.C. Christensen gennemført et kompromis mellem Højre og Venstre, således at man bibeholdt landbefæstningen, men at søbefæstningen blev styrket på steder, hvor landsætninger kunne true hovedstaden. Således bl.a. mellem Roskilde Fjord og Køge Bugt ved Mosede, hvor havdybden tillader relativt store skibe at gå tæt på kysten. Landbefæstningen skulle nedlægges i 1922 (det skete reelt to år før). Mange nye søforter blev anlagt, og udbygningen blev sat op i gear ved udbruddet af 1. verdenskrig i 1914. Følgende anlæg blev etableret:

Borgsted Batteri (1917)
Dragør Fort (1910-15)
Flakfortet (1909-13)
Hårbølle Batteri (1914-15)
Kongelundsfortet (1914-16)
Lynæsfortet (1914-16)
Masnedøfortet (1912-15)
Mosede Fort (1913-16)
Spodsbjerg Batteri (1917)
Tunestillingen (1914-18)
Taarbæk Fort (1913-15)

Forliget foreskrev, "at de i København garnisonerede Infanteriafdelinger skulle flyttes til Øvelsesområder uden for Byen", hvilket medførte et omfattende kasernebyggeri, især på Sjælland:

Avedørelejren (1911-13)
Holbæk Kaserne (1909-13)
Høvelte Kaserne (1910-12)
Ringsted Kaserne (1913-14)
Sandholmlejren (1909-12)
Slagelse Kaserne (1912-13)
Vordingborg Kaserne (1909-14)
Værløselejren (1910-12, senere flyvestation)

I dag er mange af disse kaserner nedlagte som følge af senere forsvarsforlig.

Som følge af forliget blev bl.a. Kornetskolen samt Hærens Tekniske Korps, der skulle varetage vedligeholdelse af materiel, anskaffelse og produktion af materiel og ammunition og hærens logistik, oprettet. Korpset fik til huse på Ny Tøjhus i København, og dets leder blev generaltøjmester, generalmajor M.N. Nørresø.

Forliget betød også, at borgervæbningen i København blev nedlagt.

Begivenheder i 1909
Politik i 1909
Danmarks forsvarspolitik
Martin Nørresø

Martin Nielsen Nørresø (født 23. januar 1860 i Viborg, død 27. januar 1933 på Frederiksberg) var en dansk officer.

Nørresø var søn af tømmerpladsbestyrer N.C. Nielsen og hustru f. Poulsen. Han blev sekondløjtnant 1879, premierløjtnant 1883, kaptajn 1894, oberstløjtnant 1907, oberst 1908 og generaltøjmester og chef for Hærens Tekniske Korps, der var oprettet som følge af forsvarsforliget 1909. 1923 blev han generalmajor. Han var tilforordnet Forsvarskommissionen 1902-08 og medlem af Patentkommissionen 1928. Han blev Ridder af Dannebrog 1901, Dannebrogsmand 1903, Kommandør af 2. grad 1911 og Kommandør af 1. grad 1919. 1931 fik han Fortjenstmedaljen i guld.

Han var formand for Foreningen af Officerer uden for aktiv Tjeneste 1925, æresmedlem af Motorordonnanskorpset 1928 og æresøverste i selskabet De danske Forsvarsbrødre samme år.

Han var gift med Sofie Caroline Christine N., født 23. april i Næstved, datter af sognepræst F.R.D. Kragerop (død 1881) og hustru f. Jørgensen (død 1888).

Han er begravet på Solbjerg Parkkirkegård. Der findes et maleri af Cilio Jensen 1925, bekostet af arbejderne ved Hærens tekniske Korps.

Kilder 
 Kraks Blå Bog 1910 og 1929

Generalmajorer fra Danmark
Personer fra Viborg
Danskere i 1800-tallet
Danskere i 1900-tallet
Kommandører af 1. grad af Dannebrog
Modtagere af Fortjenstmedaljen i guld
Personer i Kraks Blå Bog (afdøde)
Foreningsformænd fra Danmark
Personer i Dansk Biografisk Leksikon